Kollár, Jozef, poslanec NR SR (2011-02-02):
Vážený pán predsedajúci, vážený pán podpredseda vlády, dámy a páni, pôvodne som vôbec neplánoval vystúpiť k tomuto prerokovávanému bodu, pretože som predpokladal, že by mohol mať v tejto snemovni celkom hladký priebeh, aj rozprava k vládnemu návrhu zákona, no ale pár slov vzhľadom na to, čo sme si tu vypočuli pred chvíľočkou z úst poslanca Kažimíra a neskôr aj vo faktickej poznámke pána poslanca Číža. Tak ja sa vám nedivím, pán poslanec Kažimír, vy ste ani neprehovorili ako bývalý štátny tajomník ministerstva financií, ale už bolo cítiť vo vašej terminológii, ktorú ste používali, vašu predprípravu na budúceho ministra, teraz iba, našťastie, tieňového ministra, keď sa nemýlim, práce a sociálnych vecí. Tak preto ste mali plné ústa rečí, demagogických rečí, ako ste chceli tým základným bankovým produktom chrániť spotrebiteľa. No a nakoniec, keď sa nad tým človek snažil preniesť naozaj úsmevom, lebo z toho, čo ste tu povedali, sa nedá vyviesť alebo teda urobiť žiaden odborný uzáver, tak som sa snažil len pousmiať, čo prekážalo vášmu straníckemu kolegovi poslancovi Čížovi, že sa usmievam z toho, ako vy napádate vládu, a dokonca, myslím, pán Číž povedal, autorov konceptu privatizácie slovenských bánk, ktoré sme všetky predali do zahraničia a vďaka tomu sú dnes vysoké poplatky na Slovensku a podobné veci. Tak len opäť na kratulinké pripomenutie, pretože, povedal by som, sa výrazne znížil priemerný vek poslancov Národnej rady a určite nie všetci si už budú pamätať na také názvy bánk, ako bola Banka Slovakia, ako bola DEVÍN BANKA, ako bola Slovenská kreditná banka, ako bola Dopravná banka v Košiciach. Dámy a páni, toto boli všetko banky, za ktorými stála kapitálotvorná stredná vrstva, ktorú budoval váš koaličný partner pán Mečiar. A domnieval sa, že keď tieto banky dá do rúk práve domácich kapitálotvorných vrstiev, tak vtedy Slovensko čaká Švajčiarsko. Alebo teda, myslím, vtedy boli aj volebné billboardy Hnutia za demokratické Slovensko Krajina našich budúcich zázrakov. A na pozadí, ak sa nemýlim, Fedor Flašík omylom alebo schválne, to už neviem, urobil snímku Švajčiarska. No takže takto dopadli tieto 4 banky, ktoré už dnes nie sú na mape bankového sveta. A myslím, že veľmi podobne by boli bývali dopadli aj Všeobecná úverová banka a vtedajšia Slovenská štátna sporiteľňa, ak by nebolo došlo k privatizácii a predprivatizáciou predchádzajúcej konsolidácii obidvoch hlavných alebo najväčších bankových domov na Slovensku. Takže takýto osud, ale nie Švajčiarska, ale možno horší ako niekde v Tunisku, by čakal slovenský bankový sektor, ak by pokračovali tie koncepcie, ktoré tu začal v druhej polovici deväťdesiatych rokov rozvíjať vtedajší premiér Mečiar, a nie tak dávno, ešte pred pol rokom váš koaličný partner. Takže preto odkazujem do bufetu vzadu pod balkónom, poslancovi Čížovi, preto som sa usmieval. Slovensko naozaj stálo v roku 1998 pred vážnou ekonomickou katastrofou, dokonca snáď pred úplným zrútením ekonomickým, vďaka kapitálotvornej vrstve, ktorú budoval váš bývalý koaličný partner. A vy ste neboli v ničom iný, pán poslanec Kažimír, ani váš stranícky šéf pán poslanec Fico, vy ste boli v princípe ešte horší, obludnejší a robili ste to v ďaleko väčších rozmeroch. Takže, chvalabohu, sa vám toto dielo nepodarilo dokonať. Ďakujem pekne.